Βαλεντίν Ιγκνάτοφ

Ο ** Βαλεντίν Ιορντάνοφ Ιγκνάτοφ** (; 21 Απριλίου 1966) είναι βετεράνος Βούλγαρος διεθνής ποδοσφαιριστής και νυν προπονητής ποδοσφαίρου, ο οποίος αγωνίζονταν στη θέση του επιθετικού.

## Ποδοσφαιρική Καριέρα
Ο Ιγκνάτοφ γεννήθηκε στη **Μπιάλα** της επαρχίας Ρούσε, και αποφοίτησε από την Αθλητική Σχολή «Γκεόργκι Σ. Ρακόφσκι» του Βέλικο Τάρνοβο ενώ ξεκίνησε την ποδοσφαιρική του καριέρα στα τμήματα υποδομών της Έταρ Βελίκο Τάρνοβο. Αφού πέρασε από την ομάδα νέων των «Βιολετί», προωθήθηκε στην πρώτη ομάδα του συλλόγου, όπου και αγωνίστηκε για τρεις σεζόν στην Α Εθνική (1985/86, 1986/87 και 1987/88) έχοντας συνολικό απολογισμό 15 συμμετοχές και 1 γκολ. 

Το Γενάρη του 1989, μεταπήδησε για έξι μήνες στην **OFC Akademik Svishtov** ενώ τη διετία 1989-91 αγωνίστηκε στη Σόφια για λογαριασμό της Σλάβια Σόφιας. 

Το 1990 αναδείχθηκε δευτεραθλητής Βουλγαρίας με την ομάδα της Σλάβια, ενώ την επόμενη χρονιά (1990/91) η ομάδα του κατέκτησε τελικά την 3η θέση στο πρωτάθλημα, αν και βρέθηκε να ισοβαθμεί στην κορυφή μέχρι την 23η αγωνιστική.

Επίσης με τη Σλάβια αγωνίστηκε και στις ευρωπαϊκές διοργανώσεις, σημειώνοντας και το νικητήριο τέρμα στην εντός έδρας νίκη (με 2-1) επί της Ομόνοιας Λευκωσίας. 

Τη σεζόν 1991-92 αγωνίστηκε στην Άρη Θεσσαλονίκης, με προπονητή τον συμπατριώτη του Ιβάν Βούτσοφ. Πραγματοποίησε το ντεμπούτο του, στις 18 Αυγούστου 1991, στον αγώνα κυπέλλου Άρης- Πανδραμαικός 6-1. 

Στις 25 Αυγούστου 1991 σημείωσε τα πρώτα του τέρματα (ένα εντυπωσιακό χατ-τρικ) με τη φανέλα του Άρη, στον αγώνα κυπέλλου κόντρα στον Α.Π.Σ. Πάτραι (με τελικό σκορ 4-0).

Στις 20 Οκτωβρίου 1990 έδωσε τη νίκη στον Άρη, σκοράροντας το μοναδικό τέρμα στην εντός έδρας νίκη επί του Αθηναϊκού.

Παρά τις αδιαμφισβήτητες τεχνικές ικανότητές του και τις μεγάλες προσδοκίες που δημιούργησε με τις πρώτες εμφανίσεις του, δεν απέδωσε τελικά τα αναμενόμενα , ολοκληρώνοντας τη θητεία του στους «κίτρινους» με 30 συμμετοχές (26 για το Πρωτάθλημα και 4 στο Κύπελλο Ελλάδας). Σημείωσε δε 7 τέρματα, 4 για το πρωτάθλημα και 3 για το κύπελλο.

Το καλοκαίρι του 1992 επέστρεψε στη χώρα του και αγωνίστηκε με απόλυτη επιτυχία για μια τριετία στην **FC Lokomotiv Gorna Oryahovitsa** (1992-95) στην Α' κατηγορία Βουλγαρίας, ενώ ενδιάμεσα (1994) είχε παραχωρηθεί στην **PFC Haskovo,** (ομάδα της Φτόρα Λίγκα), ως δανεικός. Μέχρι σήμερα, ο Ιγκνάτοφ, με τα 25 γκολ που σημείωσε στη Α' Εθνική Βουλγαρίας, βρίσκεται στην κορυφή της κατάταξη των σκόρερ όλων των εποχών της Lokomotiv Gorna Oryahovitsa στην κατηγορία αυτή. 

Το καλοκαίρι του 1995, με την ολοκλήρωση του συμβολαίου του με την FC Lokomotiv Gorna Oryahovitsa ο Ιγκνάτοφ αποκτήθηκε από την κυπριακή Ανόρθωση Αμμοχώστου. Αρχικά  στην Κύπρο έδειξε πολύ καλά στοιχεία, ωστόσο η συνέχειά του δεν ήταν η αναμενόμενη, μετρώντας 15 συμμετοχές και τέσσερα τέρματα με την φανέλα της Ανόρθωσης. .

Το 1996, είχε ένα σύντομο πέρασμα από τον Ορέστη Ορεστιάδας και την ελληνική Γ' Εθνική προτού επιστρέψει στην χώρα του για να αγωνιστεί με τη φανέλα Γιάντρα Γκάμπροβο κατά το δεύτερο εξάμηνο της αγωνιστικής σεζόν 1995/96.

Τη σεζόν 1996/97 αγωνίστηκε ξανά με τα χρώματα της αγαπημένης του Έταρ Βελίκο Τάρνοβο, η οποία αγωνίζονταν εκείνη τη σεζόν στη Β’ Εθνική.
Τη σεζόν 1997/98 μετακόμισε στην Πορτογαλία, αγωνιζόμενος στην Σεγούντα Λίγα με την Ουνιάο Μαδέιρα. Η χρονιά στη Μαδέιρα δεν εξελίχθηκε καλά (15 συμμετοχές και 2 γκολ) και ο Ιγκνάτοφ επέστρεψε στη Βουλγαρία και έκλεισε τη σεζόν αγωνιζόμενος για την Γιάντρα Γκάμπροβο.

Τη διετία 1999-2000 φόρεσε για τρίτη (και τελευταία) φορά τη φανέλα της Έταρ Βελίκο Τάρνοβο ενώ ολοκλήρωσε την καριέρα του ως επαγγελματίας ποδοσφαιριστής, σε ηλικία 36 ετών, αγωνιζόμενος τη διετία 2000-02 για λογαριασμό της Βίντιμα-Ρακόφσκι. Ο τότε προπονητής των Βίντιμα-Ρακόφσκι, ο Πλάμεν Μάρκοφ του είχε πρότεινε νέο συμβόλαιο αλλά ο παίκτης θεώρησε ότι είχε έρθει το πλήρωμα του χρόνου. Λίγο νωρίτερα, το 1999, είχε αρνηθεί αντίστοιχη πρόταση για να αγωνισθεί στη Β' Bundesliga με τη φανέλα Καρλ Τσάις Ιένα.
## Εθνική ομάδα
Ο Ιγκνάτοφ χρίστηκε διεθνής, αγωνιζόμενος μια και μοναδική φορά με το εθνόσημο χωρίς να σημειώσει κάποιο τέρμα με την Εθνική Βουλγαρίας. Πραγματοποίησε την μοναδική του εμφάνιση, στις 10 Ιανουαρίου 1993, στην εκτός έδρας φιλική αναμέτρηση (ήττα της Βουλγαρίας με 3-0) με την Εθνική Τυνησίας. 
## Προπονητική καριέρα
Μετά την ολοκλήρωση της αγωνιστικής του καριέρας διετέλεσε 2 φορές προπονητής της Έταρ [την πρώτη φορά την άνοιξη του 2003 και τη δεύτερη, για δύο σεζόν (2003/2005) πάντοτε στο πρωτάθλημα της Β’ Εθνικής Βουλγαρίας]. 

Αργότερα εντάχθηκε στο προπονητικό επιτελείο της Ομόνοιας Αραδίππου (έναν σύλλογο της δεύτερης κατηγορίας, με έδρα στα δέκα χιλιόμετρα από τη Λάρνακα) και από το 2008 και ως το 2021 εργάστηκε ως επικεφαλής της Ακαδημίας καθώς και της ομάδας Νέων του συλλόγου. Τη σεζόν 2021-22 μεταπήδησε στο πόστο του προπονητή της πρώτης ομάδας όπου και παρέμεινε μέχρι το Γενάρη του 2022 όταν και αποχώρησε μετά την εντός έδρας ήττα 1-2 από τον Ξυλοτύμβο 2006  που άφησε την Ομόνοια Αραδίππου στη 14η θέση με 13 βαθμούς και εντός της ζώνης του υποβιβασμού.

## Παραπομπές


## Εξωτερικοί σύνδεσμοι
*Προφίλ του Β. Ιγκνάτοφ στο transfermarkt.com
*Валентин Игнатов: “Етър” ще бъде винаги в сърцето ми”

Κατηγορία:Βούλγαροι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Βουλγαρίας
Κατηγορία:Ποδοσφαιριστές Πάρβα Λίγκα (Βουλγαρία)
Κατηγορία:Ποδοσφαιριστές ΠΦΚ Σλάβια Σόφιας
Κατηγορία:Βούλγαροι ποδοσφαιριστές στο εξωτερικό
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Έταρ Βελίκο Τάρνοβο
Κατηγορία:Ποδοσφαιριστές Ανόρθωσης
Κατηγορία:Ποδοσφαιριστές Ουνιάο Μαδέιρα ΚΦ
Κατηγορία:Ποδοσφαιριστές ΠΦΚ Βίντιμα-Ρακόφσκι Σεβλιέβο
Κατηγορία:Ποδοσφαιριστές Σεγκούντα Λίγκα
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ξένοι ποδοσφαιριστές στην Ελλάδα
Κατηγορία:Ξένοι ποδοσφαιριστές στην Πορτογαλία
Κατηγορία:Ξένοι ποδοσφαιριστές στην Κύπρο
Κατηγορία:Βούλγαροι προπονητές ποδοσφαίρου
Κατηγορία:Προπονητές ποδοσφαίρου Ομόνοιας Αραδίππου